Document ID: 32012R0947

REGOLAMENT TA’ IMPLIMENTAZZJONI TAL-KUMMISSJONI (UE) Nru 947/2012
tat-12 ta’ Ottubru 2012
li jemenda r-Regolament tal-Kunsill (KE) Nru 2368/2002 li jimplimenta l-iskema taċ-ċertifikazzjoni tal-Proċess ta' Kimberley għan-negozju internazzjonali fid-djamanti mhux maħduma
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2368/2002 tal-20 ta' Diċembru 2002 li jimplimenta l-iskema ta' ċertifikazzjoni tal-Proċess ta' Kimberley fil-kummerċ internazzjonali ta' djamanti mhux maħduma (1), u partikolarment l-Artikoli 19(6) u 20 tiegħu,
Billi:
(1)
Wara aċċettazzjoni proviżorja fil-laqgħa intersessjonali ta’ Washington f’Ġunju 2012, il-parteċipanti tal-Proċess ta’ Kimberley approvaw, permezz tal-proċedura bil-miktub, iż-żieda tal-Kamerun mal-lista tal-parteċipanti fil-PK. Din l-approvazzjoni kienet ikkonfermata permezz ta’ avviż mill-Presidenza tal-PK fl-14 ta' Awwissu 2012.
(2)
Bis-saħħa tat-Trattat ta’ Lisbona, li daħal fis-seħħ fl-1 ta’ Diċembru 2009, l-Unjoni Ewropea ssostitwixxiet il-Komunità Ewropea u ssuċċedietha; Biex titjieb il-funzjonalità taċ-ċertifikat kif definit fl-Artikolu 2(g) tar-Regolament (KE) Nru 2368/2002, ċerti karatteristiċi stipulati fl-Anness IV ta' dak ir-Regolament għandhom jiġu emendati biex jirriflettu din il-bidla. Madankollu, huwa neċessarju li jkun ipprovdut perjodu ta' żmien realistiku għall-awtoritajiet kompetenti tal-Unjoni sabiex jadattaw ruħhom għal din il-bidla, fejn jitqies iż-żmien meħtieġ biex tiġi żgurata d-disponibilità taċ-ċertifikat il-ġdid.
(3)
Barra minn hekk, l-indirizzi tal-Unjoni Ewropea u l-punti ta' kuntatt Svizzeri fl-Anness II, il-lista tal-awtoritajiet kompetenti tal-Istati Membri fl-Anness III, u l-lista tal-organizzazzjonijiet tad-djamanti fl-Anness V għandhom jiġu aġġornati.
(4)
L-Annessi II, III, IV u V tar-Regolament (KE) Nru 2368/2002 għandhom jiġu emendati skont dan.
(5)
Il-miżuri previsti f'dan ir-Regolament huma skont l-opinjoni tal-kumitat imsemmi fl-Artikolu 22 tar-Regolament u 2368/2002,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2368/2002 huwa emendat kif ġej:
(1)
L-Anness II huwa sostitwit bit-test stipulat fl-Anness I ta' dan ir-Regolament.
(2)
L-Anness III huwa sostitwit bit-test stipulat fl-Anness II ta' dan ir-Regolament.
(3)
L-Anness IV huwa sostitwit bit-test stipulat fl-Anness III ta' dan ir-Regolament.
(4)
L-Anness V huwa sostitwit bit-test fl-Anness IV ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Madanakollu, l-Artikolu 3(1) għandu jibda japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Ottubru 2012.

Labels: 3
14
18